ITEL บวกกว่า 3% ขานรับผบห.ส่งซิกไตรมาส 2 โตต่อ หลังบุ๊กรายได้ “USO เฟส 2”
ITEL บวกกว่า 3% ขานรับผบห.ส่งซิก ไตรมาส 2 โตต่อ หลังบุ๊กรายได้ "USO เฟส 2" ล่าสุดอยู่ที่ 2.52 บาท บวก 0.08 บาท หรือ 3.28% มูลค่าซื้อขาย 3.98 ล้านบาท
ITEL บวกกว่า 3% ขานรับผบห.ส่งซิก ไตรมาส 2 โตต่อ หลังบุ๊กรายได้ "USO เฟส 2" ล่าสุดอยู่ที่ 2.52 บาท บวก 0.08 บาท หรือ 3.28% มูลค่าซื้อขาย 3.98 ล้านบาท
27 พ.ค. 2563

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ล่าสุด ณ เวลา 11.08 น. อยู่ที่ 2.52 บาท บวก 0.08 บาท หรือ 3.28% สูงสุดที่ 2.56 บาท ต่ำสุดที่ 2.46 บาท ด้วยมูลค่าซื้อขาย 3.98 ล้านบาท

ทั้งนี้ นายณัฐนัย อนันตรัมพร กรรมการผู้จัดการ ITEL เปิดเผยว่า บริษัทฯ คาดรายได้ในไตรมาส 2/63 น่าจะเติบโตดีกว่าไตรมาส 1/63 ที่ทำได้ 460.66 ล้านบาท เนื่องจากมีการรับรู้รายได้การให้บริการโครงข่ายของโครงการอินเทอร์เน็ตความเร็วสูงในพื้นที่ห่างไกล (USO Phase 2) เข้ามาต่อเนื่อง และงานการให้บริการติดตั้งโครงข่ายโทรคมนาคม (Installation) ที่จะมีการรับรู้รายได้มากขึ้นตามจำนวนงานที่เพิ่มขึ้น
โดยบริษัทฯ ยังคงเป้าหมายรายได้ปีนี้เติบโตเป็นไม่ต่ำกว่า 2.4 พันล้านบาท จากปีก่อนอยู่ที่ 2.3 พันล้านบาท และอัตรากำไรสุทธิเพิ่มขึ้นเป็นตัวเลขสองหลัก จากปัจจุบันอยู่ที่ 8.7% โดยจะพยายามผลักดันการเซ็นสัญญางานใหม่ ๆ เข้ามาเพิ่มเติม ซึ่งทั้งปีตั้งเป้าไว้ที่ 1,500 ล้านบาท โดยในไตรมาส 1/63 มีการเซ็นสัญญาไปแล้วจำนวน 330 ล้านบาท และคาดว่าจะมีการเซ็นสัญญากับลูกค้า มูลค่าราว 200-300 ล้านบาท ในช่วงปลายเดือนพ.ค.-มิ.ย.63
อีกทั้งในช่วงครึ่งหลังปีนี้บริษัทฯ ก็ตั้งเป้าที่จะมีสัญญาใหม่ๆ เข้ามาอีกประมาณ 800-900 ล้านบาท ซึ่งยังคงติดตามงานโครงการใหญ่ๆ ของทางสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) รวมถึงโครงการการศึกษาออนไลน์ ที่น่าจะมีบทบาทมากขึ้นในปีนี้